khistorydata/jeongjo-sjw-relations huggingface dataset:
정조 2년 · 강
命十八日文臣殿講試官。以十二日試官爲之。
정조 2년 · 목
予曰。欽恤典則。已爲頒賜乎。國榮曰。旣有待下敎。頒賜之敎。故尙今置之矣。予曰。今日卽爲頒賜事分付。國榮曰。依吏兵曹抄啓落點。頒賜乎。予曰。依此爲之。予曰。 永禧殿守僕。昨日 璿源殿奉審時入參。不可無賞格矣。國榮曰。似然矣。予曰。 永禧殿守僕二人。各木布二疋式題給。予曰。唐家及翼閣治材。何處爲之乎。國榮曰。方於藥房內爲之矣。因禁府李漢一分養馬致斃勘罪供辭。予曰。國馬分養。法意甚重。而近來守宰。全不致意。不善喂養。每致故失。此亦紀綱所在。國榮曰。分養之意。當初設法固好。而近來各邑。雖或受馬以去。鮮有肥澤以納。故失相連。未見其效。而徒爲各邑之痼弊。誠可悶也。予曰牧場孳長。分養各邑。全爲需用之意。而有出無入。馬畜漸耗。此誠非細憂。國榮曰。國君之富。專在馬畜之蕃。而我國則馬政甚疏虞。牧場多不蕃殖。將來之憂。誠不淺矣。予曰。牧官擇送。則或可小勝耶。國榮曰。擇人以送則必有可益之事矣。予曰。馬政一款。不可不一番變通矣。予曰。文衡何時出仕云乎。國榮曰。曾以見職遭殫。其在廉隅。猝難行公云矣。予曰。文衡出仕。然後議號當爲擧行。豈可以宿昔所遭。一味引義乎。國榮曰。聞今方陳疏。雖承批後。如非別般飭敎。似不可遽然出仕矣。
정조 2년 · 강
命明日晝 茶禮親行。
정조 2년 · 목
予曰。再明日殿講。文臣擧案爲幾何乎。民始曰。未及修整矣。予曰。每多稱病在外人員。今番則應頉外。各別申飭。
정조 2년 · 목
予曰。近來倭獻物種。比前品劣。而甚至於稱量之物。斤數太欠縮。廂庫所屬。諉之於該府監色。故或慮廂庫之幼弄。令該曹問啓矣。監色反諉於廂庫。未知其孰是孰非矣。國榮曰。觀此問啓。則廂庫所屬。不無濫捧之弊。而全是監色輩操弄矣。予曰。然矣。予曰。都政時申飭傳敎。徒循常例。便作文具。銓官豈有實心奉行之理乎。此等事。初不如不爲。今番則闕之無妨矣。國榮曰。此雖例飭。卽是舊法。不可全然廢之矣。予曰。然則略悉勉戒之意。前期飭諭無妨耶。國榮曰。此甚好矣。若以實情例飭。則宜有激勵之道矣。
정조 2년 · 목
敎曰。每歲夏冬大政之日。勅勉于兩銓之臣。舊例也。予於昨年再昨年。遵而行之。亦有一二勅敎矣。予竊思之。旣不先事戒勅。乃反臨政勉諭。是何異於已寒而求衣。臨渴而掘井乎。雖尋常政令。不可應文塞責。而懋求實效。況此大政。注措官職。甄拔人才。鑑別用舍。所係非細者乎。初仕爲守令之階梯。守令係生民之休戚。揀初仕。所以擇守令也。擇守令。所以爲生民也。愼初仕守令之選。豈非爲政之本乎。十考五考之連上者。道褒繡褒之首稱者。可以奬而遷之。淸白吏子孫。戰亡人遺裔。可以錄而用之。嶺湖多經術之士。西北饒武勇之材。尤當悉心搜羅者也。至若激揚之政。不可不念。而抱材之人。豈其終枳。隄防之道。不可不嚴。而漏網之魚。何必盡察。此皆銓臣當務之急。可不勉諸。噫。循資之格。流來之式。固是銓家之掌故。不過一吏事耳。曷若進賢退不肖。爲國家儲良材乎。此予所以有味乎前史。而申複於卿等者。咨爾兩銓之臣。念予先甲之諭。公而取之。明而辨之。以答予眷眷懋實之意。
정조 2년 · 강
御誠正閣。行晝講。知事李徽之。特進官徐浩修。承旨申應顯。玉堂鄭宇淳安聖彬。注書鄭東浚。史官徐龍輔。金勉柱。宗臣凝善君爔。武臣金光泰。正言安廷玹。
정조 2년 · 강
詣 孝明殿。行晝 茶禮。
정조 2년 · 강
假注書李信祜。以祭酒宋德相等附奏啓。
정조 2년 · 목
書啓以爲臣奉聖旨。傳論于祭酒宋德相。前參議金亮行。掌令兪彥鏶金鍾厚所住處。則德相以爲近侍辱臨。傳宣聖諭。此蓋我聖上新正招徠之盛擧。亟欲一進天門。仍卽乞身退死溝壑。而目下病狀。實無自力。謹當以文字更暴危衷。亮行以爲史官臨宣別諭。責勉愈隆。蒙此不世之異數。苟可以自力。則何敢冥然不動哉。惟其目下證形。喘促拘攣。其何以出入闕庭。登降法筵耶。更當以文字封入縣道。以俟威譴。彥鏶以爲史官遠辱。宣以別諭。臣不稱之實。難强之疾。已悉於前後控籲。而虛銜尙縻。敦召混及。撫躬慙悚。益無所指措。見方賤疾挾感增劇。謹當冒上文字。以聽處分。鍾厚以爲臣奉讀聖諭。辭旨諄摯。拜稽踧踖。惶懍靡措。顧以量能度分。無計變動。則逋慢之罪。於是益大。從當冒入一封。仰請威譴云矣。
정조 2년 · 목
敎曰。副提調持加減交濟湯入侍。○予曰。俄者備忘記頒布乎。國榮曰。已頒布矣。予曰。今番傳敎。比例飭稍優。或有實效否。國榮曰。十行絲綸。旣勤且至。有司之臣。敢不惕意奉行乎。予曰。明日文臣講員。尙餘三十六人。且兼武臣講。則似當侵夜矣。國榮曰。似然矣。予曰。卽見北伯狀啓。則中軍之駭擧。罔有紀極。雖是年少武弁。損失體貌。胡至此哉。國榮曰。不參哭班。雖甚駭然。他餘駭擧之事。不過私相戲謔者。道臣之枚擧狀聞。亦涉屑越矣。予曰。卿言是矣。雖有此等駭擧。只當私自勉飭而已。至於狀聞之境。則似涉過矣。
정조 2년 · 강
命咸興中軍李潤彬拿問定罪。
정조 2년 · 목
因咸鏡監司趙㻐狀啓。敎以不參哭班。殊極駭然。中軍李潤彬。拿問定罪。
정조 2년 · 목
予曰。 璿源殿第二 室祭器數爻。預爲磨鍊。然後祭床當爲造成矣。國榮曰。然則依一 室所用器數爲定乎。予曰。一 室器數殆過七八十器。此不免禮煩。予意則限四十器磨鍊定式好矣。國榮曰。聖敎誠然。當更爲商量。爲之好矣。予曰。廿一日卽景慕宮誕辰也。不勝悲慕之懷。欲行酌獻之禮矣。國榮曰。動駕之路。以何處爲之乎。予曰。欲以日瞻門爲之矣。
정조 2년 · 강
御熙政堂。行專經文武臣殿講。文試官右議政徐命善。兵曹判書李徽之。吏曹參判徐浩修。參議李義翊。禮曹參議吳載紹。刑曺參議趙英鎭。副司直柳戇。武試官領議政金尙喆。副司直張志恒李秉模。宣傳官李長燁。吏曹佐郞沈置之。兵曹正郞趙時偉。
정조 2년 · 목
予謂尙喆曰。再明日卽 景慕宮生辰。故欲由日瞻門親行酌獻禮矣。予謂命善曰。凡文臣未分館。則皆不參於殿講及製述云。何也。命善曰。此是前例云矣。予曰。此不過謬例。此後各別申飭。勿論未分館已分館。皆令進參。文臣殿講畢。予曰。前後殿講連三次不通人。皆抄出也。民始曰。今番連三次不通人員。自禮兵房皆直捧傳旨乎。予曰。依此爲之。武所試官進伏。予曰。吳載光非但不通於講。其折旋之際。亦多失措。渠旣如此。何以檢下乎。當處分。退去待令事分付。武臣殿講畢。予曰。誰爲壯元乎。志恒曰。朴基豊爲壯元矣。予謂尙喆曰。文臣殿講。亦近文具。而至於武臣殿講。尤不勝成樣。明日欲爲武臣朔試射。以試之矣。尙喆曰。以今日講員觀之。多不成樣連爲申飭。則庶可有效矣。
정조 2년 · 강
二十一日。 景慕宮。命展拜酌獻禮。
정조 2년 · 목
敎曰。今二十一日。卽 景慕宮生辰也。當展拜酌獻禮。禮曹知悉。又敎曰。當以日瞻門進詣。軍兵依前定式磨鍊。
정조 2년 · 강
命平安兵使李柱國辭朝。
정조 2년 · 목
領議政金尙喆啓言。前平安兵使李國賢。方帶捕將。且兼都監中軍。西閫交印。不可遲滯。請新兵使李柱國。使之一兩日內辭朝。從之。
정조 2년 · 강
拿處宣傳官具純。汰訓鍊院正吳載光。
정조 2년 · 목
敎曰。飭勵之下。非徒蔑效。連四次純不。可知其不警懼之心。宣傳官具純。拿問處之。臨講而聱牙。擧措則駭眼。如此而不可循次序陞。以壞官方。訓鍊正吳載光汰去。
정조 2년 · 목
敎曰。專經武臣殿講。每等未或廢焉。乃是獎勸之意。較之昨年。尙無實效。熟者未見其愈熟。而劣者益見其愈劣。可勝駭然。講旣不習。射亦然乎。明當試之以射。其令兵曹知悉。又敎曰。明曰武臣堂下試射時試官。以今日試官爲之。
정조 2년 · 강
刑曹判書蔡濟恭疏陳情狀。仍乞繼嗣。批下該曹稟
정조 2년 · 목
敎曰。副提調持加減交濟湯入侍。○予曰。具純之四次不通。專無警惕之意。良可寒心。國榮曰。雖緣職事奔忙。不能勤讀。至於四次純不。實駭然矣。
정조 2년 · 목
國榮曰。今日擧子。其數夥然。而三技分射之際。似有遲延之慮。一日內似難畢試矣。予曰。然則設貫革分所。入射好矣。國榮曰。分所爲之。則可以畢射矣。予曰。旣於試講。皆不成樣。故有此試射。得無無分才落者乎。國榮曰。柳片騎蒭。合爲十廵。則雖至下之才。豈有無分之理哉。
정조 2년 · 강
詣春塘臺。行武臣堂下朔試射。試官領議政金尙喆。副司直張志恒李邦一李秉模。宣傳官李長燁。吏曹佐郞沈豊之。兵曹正郞趙時偉。
정조 2년 · 목
具布裹翼善冠布圓領袍布裹烏犀帶。乘輿出協陽門。詣春塘臺陞座。試官行禮訖。予曰。應射人爲幾員乎。兵曹判書李徽之曰。爲一百四十餘人矣。予曰。當於今日內畢試乎。徽之曰。日暮前可以畢射矣。予曰。守門將則何不應射乎。志恒曰。前例然矣。予曰。六兩亦爲待令乎。志恒曰。古例朔試射。柳葉箭爲七廵。片箭爲二廵。騎蒭爲一二廵。而於此三技無分。然後乃射六兩。故六兩未及待令矣。○敎曰。柳葉箭使之先射。又敎曰。諸試官詳載矢數於試記。而錚鼓亦分明上之事分付。又敎曰。訓將事。誠駭然矣。帳前記過之人。肆然入射。漫不知之。紀綱所在。誠極可駭矣。尙喆曰。自中呼名所呼名。故入射云。訓將則似未及知之矣。敎曰。勢或然矣。而訓將亦難免不能檢飭之罪矣。又敎曰。訓鍊大將張志恒。越俸一等。又敎曰。御營及摠戎兩使。身爲武將。踰月引疾。體統所在。誠極駭然。其令卽速入來主試事分付。又敎曰。今覽試記。命官試記。明載矢數。而參試官試册多錯誤。參試官一竝推考。予謂尙喆曰。日勢已暮。六兩騎蒭。似難盡試。此兩技旣不盡試。則十一廵內。未滿四矢者落職。雖曰古例。而今無可論。六兩騎蒭。特爲除之。立帿箭貫革。而只令射員中無分者入射。此又無分則不可無罰。以爲如何。尙喆曰。聖意實出於曲念武士。渠輩又於帿箭無一分者。則不可無罰。○敎曰。堂上試射。各技十一廵內。未滿四矢者落職。卽古例也。昨因年少武弁全不習講。擧措駭然。有今日試射之敎。而初不在於迫切矣。今見試記。未滿四矢及元無一分者。數甚夥然。至於七十餘人之多。若準法處之。則勸奬之意。歸於沙汰之科。故六兩騎蒭兩技。特爲除之。以帿箭貫革。只令無分者入射。其中柳片得中。而未滿四矢者。今番特爲勿論。只以無一分者當施罰。此爲武士曲念之意。各令知悉。此後勤課講射。俾無才落之弊。國榮曰。今此傳敎。實是寬典。渠輩聞此。若不感激。又不慚恧。則便無人心矣。予曰。今日赴射人員。皆令來待。射員進伏。予命承旨讀傳敎聽之。又命釋解以聞。仍敎曰。今日試射。實出於激勸武士之意。而如是曲念之後。又不肄習。則實難復貸。爾等知悉。予謂尙喆曰。又於帿箭貫革無分人。則當何以處分乎。尙喆曰。至於帿箭無分人。則當有處分矣。予曰。以拿處爲之則何如。尙喆曰。此甚好矣。帿箭試射畢。予曰。無分人爲幾員乎。志恒曰。合爲六人矣。○敎曰。宣傳官金爔。都摠都事金宗煜。訓鍊都監把摠韓聖範。訓鍊院僉正邊德淳。武兼李漢佐。訓鍊院參奉金振聲。俱是無一分之人。難免汰去。而又從寬典。姑許肄習之暇。一竝拿問處之。尙喆曰。今下傳敎。實是寬典之寬典。此後則似有激勵之敎矣。予曰。泥濘如此。而兵曹及守直中官。不爲修治。設置兵曹。將焉用哉。○敎曰。兵曹入直堂上及建極堂中官。後苑守宮中官。一竝罷黜。少頃。乘輿入協陽門還內。
정조 2년 · 강
命記過人金就明等施罰。酌獻禮後擧行。
정조 2년 · 목
敎曰。記過人分軍部將金就明。令兵曹決棍三度。呼名官趙鎭昌。令訓局決棍五度。都監把摠具世元。哨官李命坤。守禦廳哨官朴希彥。竝自其營參酌決棍。宣傳官趙雲履。林永孝亦令自其廳施罰。皆於酌獻禮後擧行。
정조 2년 · 강
命大提學徐命膺牌招。
정조 2년 · 목
敎曰。大提學日事違牌。 景慕宮酌獻禮祭文。尙不製進。殊甚未安。更爲牌招。
정조 2년 · 강
重推藝文提學金鍾秀。
정조 2년 · 목
敎曰。酌獻禮祭文製進。然後今日可以代押。而大提學及藝文提學日事違牌。無意製進。揆以體統。萬萬寒心。藝文提學金鍾秀。從重推考。更爲牌招。卽爲製進。
정조 2년 · 목
敎曰。副提調持加減交濟湯入侍。○予曰。今番試射。意在勸奬。而雖云渠輩之不才。因此盡爲沙汰。則事甚迫切。故特爲參酌勿論。而如是曲念曉諭之後。又不肄習。則斷不可饒貸矣。國榮曰。特垂曲念之意。有此勿論之敎。處分在渠輩。極爲感激。而更不知耻。不爲肄習。則亦無足責矣。予曰。闕內動駕。兵曹當發衛軍治道。而責陽門內外。泥濘特甚。而不修治。致使輦路遲滯。兵曹擧行。極爲駭然。國榮曰。莫重輦路。初不修治。致勤聖慮。誠爲寒心。
정조 2년 · 강
命兵曹堂上尹坊重推。監軍以首郞廳差下。催促受牌。
정조 2년 · 목
兵曹啓言。二所監軍朴基豊。受點之後。更鼓已深。莫知去處。至於更爲付附標。不可不科治。請拿問定罪。敎以追點監軍。旣是城外者。則固當卽爲稟啓。不至夜深可也。到今三鼓旣下之後。始乃以莫知去處樣草記。甚是失着。而況監軍非下人。則科治云者。尤極駭眼。兵曹當該堂上。從重推考。何必更爲落點。以監軍單子中。兵曹首郞廳差下。催促受牌。闕門卽爲下鑰。若復遲滯。今夜其可不得行廵。揆以紀綱。焉有是理。該曹堂郞。難免重勘。以此嚴飭。此草記勿施。
정조 2년 · 강
詣 孝明殿行朔 祭。仍詣 徽寧殿展拜。
정조 2년 · 목
前夜四更。具布裹翼善冠布圓領袍布裹烏犀帶。乘輿出協陽門。入明政門降輿。入幕次。改具衰服。詣 孝明殿。就版位行俯伏哭四拜禮。詣盥洗位盥手。贊禮禮曹判書李景祜導詣 靈座前。三上香奠酌。大祝讀祝訖。降復位。亞獻官。終獻官。行禮如初獻。禮訖。俯伏哭。行四拜禮。仍詣望燎位望燎禮畢。還詣幕次。改具布裹翼善冠布圓領袍布裹烏犀帶。乘輿出明政門。仍詣 徽寧殿。降輿。就版位。行四拜禮。仍詣 殿內奉審。詣 殿門外乘輿。由建陽門入協陽門還內。
정조 2년 · 강
詣 璿源殿行 茶禮。孝明殿行晝 茶禮。
정조 2년 · 강
延福殿景慕宮今春展拜。命以初三日爲之。
정조 2년 · 목
因禮曹啓稟有是命。
정조 2년 · 강
命明日犒饋軍兵擧案精抄入啓。武藝別監一體擧案。
정조 2년 · 목
敎曰。歲初犒饋闕內軍兵。卽應行之古例。而今則事面與前嚴重。有宿衛大將。則固當宿衛所統營擧案。不可與前日之各廳擧案也。明日犒饋軍兵擧案。自宿衛所精抄新舊番軍兵。而宿衛所將校標下軍亦爲擧案。卽爲入啓。自今年爲始。此後則依此擧行事。分付宿衛所。又敎曰。武藝別監。一體擧案事分付。
정조 2년 · 강
下勸農綸音于八道兩都。
정조 2년 · 목
敎曰。寡人承艱大之業。夙夜祗懼。不遑寧處。恐負宗社之托。臨御以來。雖有一二絲綸之宣示朝著。頒諭國中者。而見者視之以循常。聽者歸之於應文。言愈勤而效愈邈。朞月之化尙矣。五年七年之治。猶未可必。而荏苒之頃。已易寒暑矣。反諸身省檢。尙覺欿然。奈四方翹首延頸之情何哉。玆蓋寡人不能以至誠導俗。實以求治也。尙誰之咎。於虧。予維訪落。期在仔肩。而蛾述之工未篤。豹變之美莫見。風俗之乖而人材不興。紀綱之隳而財用又匱。從以逆孼層生。國勢未定。以今日之時象。方之於古。當若何等時也。寡人不穀。雖不足有爲。嗟爾凡百有位。曷敢不各敬爾位。職思其居。以奉予一人。況今獻歲發春。庶品咸蘇。天道屆發育之節。王政屬維新之會。對時育物。此其時也。天以陽和煦噓萬物。王者亦以仁恩惠澤懷保小民。書曰。視民如傷。又曰如保赤子。曰如傷曰如保。夫豈徒爾。如傷則必思所以安之之道。如保則又思所以養之之道。安與養也有道。孟子曰有恒產則有恒心。夫富其業而裕其財。匪可以錫賚爲也。使我匝域黔黎。勤其農桑。輕其徭賦。仰事俯育。無椎剝之苦。有奠安之樂。則民產不期足而自足。民心不期定而自定。故曰民惟邦本。本固邦寧。此之謂也。雖然惟其富業裕財之道。予不可以獨運於上。亶係分憂之臣。念予至意。承流宣化。使惠澤下究也。方當東作不遠。耕黎伊始。勸譯之政。濟恤之道。宜其實心講究。以求實效。至若畿湖關嶺之民。旣有水旱之災。重以盜賊之憂。飢饉顚連之狀。如在目中。言念民生。恫若在已。嗟爾分憂之臣。欽哉欽哉。替宵旰之憂也。嗚呼。苟使民生旣安之。又養之。則可以足衣食而知禮節矣。夫如是則何憂乎風俗乖而人材不興乎。何患乎紀綱隳而財用之又匱乎。又何有乎逆孼層生。國勢夫定乎。嗚呼。寡人不穀。政不足以覆育民生。言不足以感動臣隣。唯此十行諄複。實由心腹。內而三事百僚。外而方伯守令。明聽予誥。實體予心。俾我一國臣庶。共休陽春之澤。若無不獲之難。則非獨寡人之幸。實 宗社生靈之幸也。勉之勉之。又敎曰。此備忘自政院傳于議政府。使之頒示。而亦卽下諭于八道兩都留守。
정조 2년 · 강
毓祥宮義烈宮。命再明日展拜。
정조 2년 · 목
敎曰。昨年旣以受 敎。有所定式。朝者忘未下敎。毓祥宮義烈宮。再明日亦當展拜。禮房知悉。
정조 2년 · 목
予曰。俄者備忘見之否。國榮曰。俄已休見。而十行絲綸。辭旨懇到。慰諭惻怛。凡在瞻聆。孰不欽仰乎。予曰。予自臨御以來。非不欲有意於求治。而尙未有一政一事之利於民而益於國者。中夜思惟。心常歉恧。適當歲首。略悉肝膈。頒示中外。或可爲求治之一助也。國榮曰。殿下求治之誠。前後絲綸。靡不容極。而近日俗習漸下。人心不古。綸音一下。見者視之以循常。聽者歸之應文。言愈勤而效愈邈者。誠以備忘中下敎也。雖然人君若以實心行實政。則一令之下。民不敢違越。一政之行。民莫不信服。如此然後上下交孚。至治可期。大抵化俗出治之道。專在於人君誠與不誠之間。伏望殿下懋哉懋哉。予曰。卿之陳勉。誠好矣。俗習難化。治敎之不明。皆由予誠意之不足。予所以尋常浩歎者也。予曰。三明日。 延福殿景慕宮展拜後。將欲展拜於 毓祥宮義烈宮。一日內似無窘速之慮乎。國榮曰。一日內四處行禮。似當窘速。而當此極寒。終日動駕。恐有傷損之慮。是爲可悶矣。予曰予則本不畏寒。不必深慮。而但勞苦軍兵。誠爲悶事。國榮曰。明日犒饋處所。以何處爲之乎。予曰。以春塘臺爲之。國榮曰。犒饋時各軍門大將。當爲待令乎。予曰。卿旣統領各營。該營大將則不必待令矣。予曰。犒饋擧案。盡爲修整乎。國榮曰。今方修整。而姑未正書矣。予曰。軍兵數幾何。國榮曰。姑未的知。而幾爲一千二三百名矣。予曰。饋物。自各其營措備乎。國榮曰然矣。予曰。再明日展拜。當先於 延福殿。而自 延福殿而詣 景慕宮。自 景慕宮而詣 毓祥宮。義烈宮。往來之際。日力似不足。且其日卽 宗廟大祭受香日也。旣不得展謁。則橫過 廟門。亦甚未安。展拜先後雖易次。自弘化門出。詣 景慕宮展拜後還入。仍由敦化門詣 延福殿展拜。仍詣 兩宮行禮。則甚便好。卿意何如。國榮曰。旣未展謁而橫過 廟門。於禮似未安。以此擧行。則事甚便好矣。予曰。湯劑數三日勿爲入之。待下敎煎入事。分付內局。
정조 2년 · 목
予曰。昨日兵曹草記中。監軍科治云者。極涉駭然。監軍若有罪。則請罷請削。無所不可。而何必以科治爲目乎。大是失着矣。國榮曰。科治之言。難免不察之失矣。予曰。昨日兵曹堂上現告。何不以當日入直捧入。而以再昨日入直尹坊捧入乎。國榮曰。昨日入直堂上申後替直。其間無以治道。故以再昨日入直捧現告矣。予曰。此則似然矣。
정조 2년 · 강
召見平安兵使李柱國于熙政堂。
정조 2년 · 목
辭陛也。○予曰。近聞乎安兵營。便同弊局。以記簿言之。名存而實無者甚多云。下去之後。必盡捄弊之道也。
정조 2년 · 목
敎曰。副提調持加減交濟湯入侍。○予曰。 附祔廟在近。當進册於 東朝。而獨於 慈宮。無一字之上。則情禮俱缺。欲召見大臣問議。卿意何如。國榮曰。聖敎誠好矣。亦有古例之可據。博詢擧行宜矣。予曰。皇子公主。亦有錫號之規。其在我朝。亦多有可考之例。今此進號。似無少嫌矣。國榮曰。於禮於情。果是應行之事矣。予曰。詢議之際。得無携貳耶。國榮曰。旣是情禮當行之事。則誰敢有異於其間哉。況已例班班有可據者乎。從速議定似好矣。予曰。明日還宮後當爲之矣。予曰。 璿源殿祭物。自內備行。故器數無定。多至近百器。雖與時享有異。其在節情合禮之道。不可依此因循。故問於內間。祭物中疊器及不甚緊關者量減。以四十六器酌定磨鍊矣。以此出圖式。然後可成祭儀。且內出器皿。每多不齊。或大或小。此亦未安。予意則及此二室祭器造成之時。竝一 室祭器。而以銀改造。以爲永久之用。卿意何如。國榮曰。祭物之繁多。殊欠敬禮。以此器數。出圖式永爲奉行。則甚是得當。莫重祀享。祭器不可不備。而自內所用器皿之不齊。亦涉未安。以銀竝造誠好矣。予曰。一二 室際器。若一時鑄成。則所入之銀。不下數千兩。當此經費匱竭之時。得無茍艱之慮乎。國榮曰。別無苟艱之慮。雖或苟艱。莫重祭器所入。豈以經費之難而不備乎。予曰。卿言是矣。
정조 2년 · 목
予曰。詳見各軍門會計。則留庫擧皆枵然。脫有緩急。將何可恃。誠爲寒心。至於兵曹。則比軍門尤甚。不可不一次反庫。然後可有釐正之道矣。國榮曰。軍門之徒擁虛簿。其來久矣。許多錢布。盡歸尾閭之科。至於莫可收拾之境。誠爲悶然也。予曰。承旨侍衛。初不知乘輿處所。預待於賓陽門外云。極涉疏率。 孝明殿當展拜。承旨侍衛待令於普和門外事。注書出去分付。
정조 2년 · 강
詣 孝明殿展拜。仍詣 景慕宮。行酌獻禮。
정조 2년 · 목
具布裹翼善冠布圓領袍布裹烏犀帶。乘輿出資始門。由普和門詣 孝明殿展拜。仍由弘化門日瞻門。詣 景慕宮就版位行禮。陞詣 宮內奉審訖。入齋殿。酌獻禮時至。行禮如儀訖。還入齋殿。予曰。排設房司鑰。爲先推考。下人令攸司科治從重勘律。乘輿由日瞻門弘化門。入資始門還內。
정조 2년 · 강
命守墓官安豊君栐。禮葬依例擧行。
정조 2년 · 목
敎曰。曾聞守墓官安豊君栐。尙未禮葬云。旣有前例。依例擧行事。分付該曹。
정조 2년 · 강
命大臣九卿三司長官命招來會。
정조 2년 · 목
敎曰。大臣九卿三司長官命招。還宮後來會賓廳。
정조 2년 · 강
命副提學待下批牌招。
정조 2년 · 목
敎曰。副提學不備。政官牌招開政。待下批牌招。先入侍後謝恩。
정조 2년 · 목
以吳載純爲副提學。
정조 2년 · 강
削工曹判書洪樂性職。
정조 2년 · 목
敎曰。工判有何情勢。而不爲承牌乎。命招何等重大。而晏然在家不進。萬萬寒心。仍敎曰。工曹判書洪樂性。爲先削職。下義禁府推考。
정조 2년 · 강
命禁將洪國榮兼佩守禦使。
정조 2년 · 목
敎曰。守禦使出代。旣命待下敎禁將兼佩事。牌招聽傳敎。
정조 2년 · 강
遞工曹參判金華鎭。以金用謙代之。
정조 2년 · 목
敎曰。俄於班行見之。況今工曹判書有闕。呈辭參判許遞。行副司直金用謙除授。
정조 2년 · 강
命前工曹判書洪樂性傳旨爻周。更爲牌招。判義禁呈辭勿施。
정조 2년 · 목
敎曰。俄者雖已處分。更以思之。工判誠有所失矣。大臣九卿。特皆命招。則必有事焉也。若見小報而違牌。則固萬萬寒心。而又若不見小報而違牌。則工曹判書。豈有獨爲命招之理乎。以此以彼。可謂沒着落。而究其本情。似不過以今日判義禁三度入啓。故欲因此卸免而然矣。其在含容之道。宜示靡不用極之意。前工曹判書洪樂性傳旨。姑爲爻周。更爲牌招。判義禁呈辭則勿施。
정조 2년 · 강
召見大臣九卿三司長官于熙政堂。領議政金尙喆。領府事李溵。左議政鄭存謙。右議政徐命善。禮曹判書李景祜。刑曹判書蔡濟恭。戶曹判書具允鈺。左參贊黃景源。右參贊尹東暹。判尹鄭尙淳。兵曹判書李徽之。吏曹判書金鍾秀。副提學吳載純。大司憲李衍祥。大司諫徐有防。
정조 2년 · 목
予曰。予有下詢者。故今日特召卿等矣。日月迅駛。先大王祔禮不遠。將進册寶於 東朝矣。自不覺欣感之交集。而獨於 慈宮。無一字之上。則情禮俱缺。雖以前史觀之。皇子公主。旣有錫號之規。且以我朝言之。亦多有可據之例。以此以彼。旣無貳尊之嫌。又無壓尊之事。則擧褥典進美號。烏可已乎。卿等各陳所見。尙喆曰。此固臣等先爲陳請者。而聖敎及此。不勝欽仰矣。雖以我朝言之。亦多有近例之可據者。進號一節。卽是彝典矣。溵曰。聖敎實爲欽仰矣。存謙曰。自有彝典。而於禮於情。實爲允合矣。命善曰。以 先朝言之。順康昭寧。亦有已例矣。景祜曰。於禮於情。實爲允當矣。濟恭曰。臣亦別無他議矣。允鈺曰。僉議詢同。別無他奏矣。景源曰。此是應行之事矣。東暹曰。此允合國朝典禮。尤光於聖孝矣。尙淳曰。姑勿言前例之有無。允合情禮。更無可奏矣。徽之曰。情禮當然。義在其中。更無可奏矣。鍾秀曰。旣無貳尊之嫌。又合國朝之典禮。聖敎實爲至當矣。載純曰。臣亦別無他議矣。有防曰。允合情禮。別無更奏矣。予曰。進册寶後。當爲陳賀乎。景祜曰然矣。予曰。設都監。當在於議號之後乎。尙喆曰然矣。予曰。議號當在何間乎。尙喆曰。議號則來月念間爲之。而都監則三月旬前設行好矣。予謂尙喆曰。沁都一面。卽我金湯之重地。而近年以來。記簿枵然。名存而實無云。從近欲擇送御史。翻庫以來。卿意如何。尙喆曰。江都實是重地。而近來便作弊局。臣亦以是尋常憂慮矣。今此聖敎。誠甚至當。從近擇送御史。一番翻閱誠好矣。
정조 2년 · 강
慈殿上號時 慈宮進號。命令儀曹擧行。
정조 2년 · 목
敎曰。嗣位而上號於 東朝。俟袝 廟彙進册寶。禮也。惟予寡昧。纘承大位。奉 慈殿爲 王大妃。有司議尊號如古禮。居諸迅駛。 先大王袝禮在不遠。行將進册寶於 東朝矣。禮隆顯號。情著報本。此從古帝王尊親之令典。在予寡昧。亦可謂欣感交集也。然獨於 慈宮。不得上一字之稱。則以情以禮得無不安而虛徐者乎。嗚呼。予之秉執之大義。抑或臣僚之所已欲領會。予不更誥。大抵予意。以謂禮或近於貳尊。事或涉於壓尊。而拂義任私。强欲崇奉。則所謂崇奉。非吾所謂崇奉也。不以不當崇奉之禮崇奉者。乃吾所謂崇奉也。嗚呼。 宮園儀之泣血撰次。良以是也。至於兹事。旣無貳尊之嫌。又叶揚名之義。則其所擧褥典而進美號。烏可緩哉。且求之前史。有可據者。稽諸本朝。有可述者。言乎前史。則后妃之進號。尙屬彝典。而雖皇子公主。俱有錫號之規也。言乎本朝。則 東朝之上號。猶係常事。而雖於順康昭寧。亦有加號之禮焉。況在 先朝。賜號於 眞廟未及追崇之前。此予所以義起於中。而又以爲不可不講而行之者也。慈殿上號時。 慈宮亦爲進號當否。詢之大臣。爰及九卿三司。僉議偕同。亦可見不悖於義理也。可令儀曹知悉擧行。
정조 2년 · 강
命禮山前縣監曺允精仍任。
정조 2년 · 목
領議政金尙喆啓言。禮山以尤甚設賑之邑。前縣監曺允精旣有治績。此時遞易。誠爲可悶。而願留之民情。亦可見矣。請曺允精則姑爲仍任。新除縣監。還任前職。從之。
정조 2년 · 강
大報壇所用破傷件。改備修補。
정조 2년 · 목
禮曹啓言。臣李景祜與戶曹判書具允鈺。進詣。大報壇奉審。則 奉室紙位書寫所用黃油袱饌卓巾。樽卓巾各一件竝渝色。雉尾箒一柄破傷。北壝門上橫木朽傷。籩三箇羃八箇扃爵耳各一箇破傷。黃幕一浮。黃幕朴工木一箇黃帳五浮。黃綿綠中束乼一艮衣渝色破傷。白布遮日四幅。油遮日一浮。八張大束乼三艮衣中束乼小束乼各二艮衣破傷。典祀廳白紋地衣二浮。仰遮油芚一浮破傷。工人所着紅紬衣二件。皂紬衣三件。白紬中單一件。進賢冠价幘冠幞頭各二部。皮弁冠一部。白紬裙一件。白布襪二件。烏皮履三部。角槌一箇。舞翟三箇。干瑟匣從享位白砂盞各二箇。白砂碗三箇。白沙大接一箇。竝破傷。趁卽改備修補之意。請分付各該司。允之。
정조 2년 · 목
敎曰。副提調持加減交濟湯入侍。○予曰。工判之違牌。是何事也。大臣九卿命招。則必有事而然。豈可偃在其家。遽違召命。分義道理。極爲駭然。國榮曰。工判之違牌。豈有他意。旣呈判金吾三度辭單。故未知有重大之事。率爾違牌矣。予曰。然則無或怪矣。國榮曰。若見小報。則必不敢違召矣。予曰。雖未見小報。旣有命招。則必知其有事。無端違召。極甚曚曨矣。予曰。傳敎頒布後。諸議何如。國榮曰。人皆欽仰聖孝。莫不稱頌矣。予曰。卽見兵曹草記。則以禁推哨官之省記中渾入受點。有書字的決棍之請。此是該曹之自當處置者。而登諸草記。似涉屑越矣。國榮曰。哨官禁推代。旣改付附標入啓。先言其緯繣之意。然後更請受點。故先請書字的。不卽來告之罪。良以此也。予曰。事勢似然矣。予曰。江華反庫一節。俄者問於大臣。又問金鍾秀矣。江華卽保障重地。不可一任其虛錄。當從近送繡衣摘奸矣。國榮曰。此是當行之事。旣發其端。則從速爲之似好矣。
정조 2년 · 목
予曰。正書朝報。多有誤字。承旨何不相準以入乎。國榮曰。坐直承旨。每每考準。而或不無誤字矣。予曰。江華御史。不可不及時下送。而姑無可合人。是可悶也。國榮曰。反庫最是難事。非詳明綜核者。則實難明察其虛實。惟在聖簡之得其人矣。予曰。沈念租前日奉命雖不稱。不可因此爲枳。第爲更試何如。國榮曰。此人本自剛明幹事。而前者之失。蓋緣生疏之致。多有顚錯之事。今又更遣。則懲勵而盡力奉行矣。予曰。沈念租罪名爲何。國榮曰。方在刊版中矣。予曰。敍後當差送矣。
정조 2년 · 강
命前御史沈念租敍用。江華反庫御史差下。
정조 2년 · 목
敎曰。前御史沈念租敍用。江華府內外各庫反庫御史差下。口傳付軍職。牌招入侍。
정조 2년 · 강
御熙政堂。行晝講。知事金鍾秀。特進官金華鎭。承旨李鎭衡。玉堂嚴思晚林蓍喆。注書鄭東浚。宗臣西淸君煋。武臣副護軍吳載衡。
정조 2년 · 목
講論語○鍾秀臣。在奉春坊十餘年。已知聖學之高明。三代之治。可期於今世矣。及我聖上嗣服以後。政令施措之間。雖無大段過失。而與春坊侍講時所斯期異焉。此則專由於立志二字或有一毫未盡處故也。伏願聖上時時存察於此等處焉。予曰。卿言果好矣。自予嗣服之後。時或點檢於施措之間。則無一政一令之可言者。此無他。姑息因循之弊。未能擺脫故也。每自循省。可勝瞿然。卿言及此。良可嘉矣。
정조 2년 · 목
敎曰。副提調持加減交濟湯入侍。○予曰。江華旣遣反庫御史。而京軍門及兵曹。姑未及庫。不知庫中之虛實。此事誠非細憂。旣往已無及矣。繼此而善爲典理。庶可有補矣。國榮曰。國無三年之畜。國不爲國。而顧今掌財之臣。不知生財之道。馴致耗財之患。內而京司。外而營邑。所儲錢穀。太半減縮。今年異於昨年。明年甚於今年。如此而捱過數年。則庫儲漸益空虛。誠可哀痛。當此之時。君臣上下。當以節省爲急務。使財用少裕。然後國可安而民可保矣。惟望益加軫念焉。予曰。卿之所陳好矣。可不另念。予曰沈念祖今番。則得無如前日乎。國榮曰。今番則旣有前戒。可當盡心爲之。似無慮矣。予曰。卽見禮曹參判疏。則以祥後白笠之不當仍御。有所陳稟。其言不無所見矣。他服色則皆變。而獨白笠之仍舊。似涉如何。此不可不博詢而定之矣。國榮曰。必有前例之可據者。取考己卯年日記及儀註。則有可別之例矣。予曰。似然矣。
정조 2년 · 강
大司成柳戇上疏。請講規稟裁及學製移設。賜批。
정조 2년 · 목
疏略曰。臣取考本館講規。則每旬講易一卦。又讀十箴中一篇。而四學元不擧論。只令太學齋生若爾人塞責應講。而掌色旣不領率。師儒之官。又無一員之同參分栍。體面已甚不重。所謂講說。不過五六行而已。如是而安望其習熟而有實效耶。臣忝叨見職。當行試講。欲體新令。則姑無節目之稟定。欲遵舊規。則亦多事例之苟艱。若夫取舍損益。看詳講規。尤非臣所敢擅便。伏願申明約候。使館學齋任。依節目序次。先從小學始。次大學次論次孟次庸次三經。每旬講盡一篇。則不過三年。殆遍七書。其儀節之詳。亦令有司之臣商確稟裁焉。且學舍荒廢。牆壁無餘。每當製述之時。儒生鮮入於學庭。遍滿閭舍。寫券入呈。當修葺墻屋。以革此弊。而臣見丕闡堂。新築高垣。移設陞補。學舍未及修葺之前。權令就此試製。似無少妨。而本來監初試士之所。則學製之一時權。設何嫌於賢關之外舍耶。批以月講節目事。及學製處所事。竝依施。
정조 2년 · 강
祭酒宋德相。疏陳病狀乞遞。賜批。
정조 2년 · 목
疏略曰。不自料新春疇咨之餘。德音渙發。招延草野。而無狀賤臣。混廁其間。念臣無善可紀。有疾難强。前後章牘。情實畢露。而有若臣眞以高尙之士。必待朝家致禮盡誠。乃可出而有爲者然。此臣所以罔知攸處也。臣宿症近益危惙。關係死生。玆敢忍死哀籲。竝鐫舊帶官銜。批以敦諭而遐志莫挽。上章而固讓若前。是豈始望之所曁乎。固知予誠禮之未孚。而在爾得無過於邁邁之歎乎。竢病少隙。卽爲登途。庸副予側席之意。仍命遣史官傳諭。
정조 2년 · 강
掌令兪彥鐫。疏陳病狀乞遞。賜批。
정조 2년 · 목
路略曰。値玆獻發。史官傳宣別諭。臣伏地惶感。方寸自激。臣以言乎經術。則無一書之專工。以言乎行業。則無片善之可取。加之夙嬰奇疾。輾轉沈痼。殆至三十餘年。則特一儱侗癃痼之棄物也。臣雖無狀。其何可徒恃寵靈。不量人器。冒沒承當。甘自陷於假眞售僞之科哉。此臣所以抵死力辭。不敢爲冒膺之計也。區區至望。唯有亟遞見任。批以歲初敦召。意在必致。而見爾辭控執前。虛徐之極。無以言喩。一時美★(虫+羔)。自可差痊。爾其勿復過辭。竢病少間。卽起幡然。其所望也。仍命遣史官傳諭。
정조 2년 · 강
獻納洪周萬上疏乞遞。仍陳勉及討逆。賜批。
정조 2년 · 목
疏略曰。淸朝耳目。初不近似。乞遞臣見帶之職。臣祈免不暇。豈宜更及他說。而略此附陳。惟小垂察焉。伏念聖學雖臻高明。而所當懋者。時敏之工也。所加勉者。純一之德也。矧當萬品維新。此正聖上法天順時之一大會。而其本則不離乎一心上萬化之源矣。益加省察之道。念念孳孳。務歸於實政。以啓無疆之休。則宗社幸甚。昨年穡事。水旱交災。關嶺尤甚。畿湖次之。設賑之規。排廵分等。計口給糧。自春徂夏。限以麥秋。而菜色浮黃之民。太半是無恒心之類也。當其方賑之時。雖如赤子之仰哺。及其畢賑之後。便同嬰兒之失乳。麥熟而無異於豐乞。秋成而不免於流丏。朝家軫恤。每在於將賑之時。不在於了賑之後。此臣所以悶歎者也。臣以爲宋臣范仲淹湖州營賑古事。則呼飢者猶有待秋之望。行乞者庶見安堵之喜矣。伏願申飭諸道道臣及守宰。殫誠訓農。俾有實效焉。噫。目今吁謨。雖急於恤民。當前義理。莫嚴於討逆。惟兹合辭所論。俱係罔赦。殿下咈公議。而姑且容貸。臣竊爲慨然也。廓揮乾斷。快從群請焉。批以首陳事。當兹新正。有此陳勉。可不留意。次陳事。又是急務。以此意自備局另加申飭諸道。尾陳事。予非不用爾等之言。斳諸意在。爾其勿辭察職。
정조 2년 · 강
正言安廷玹。以母病陳疏乞遞。批許救護。
정조 2년 · 강
副校理朴在源。以父病陳疏徑行。批下該曹稟處。
정조 2년 · 강
召見承旨鄭民始。江華反庫御史沈念祖于誠正閣。
정조 2년 · 목
予曰。己卯三月四月日記入之。予曰。俄見禮曹參判上疏。則以終喪後變服之節。有所陳稟者矣。今見日記。則 先朝己卯。已有黑白笠之論。至於詢問。而亦未得別白稟定者矣。考諸五禮儀。又無明據。此是終喪變服之大節。預加商量處矣。民始曰。臣素昧於禮說。不敢臆對。一番詢問於大臣及禮官後。稟定好矣。予曰。御史進前。予曰。江華府卽是重地。而內外庫記簿。在在枵然云。故特送御史。欲爲反閱。而至於內庫。則雖曰中使下去。然後始可開庫云。而有特敎。則雖御史。亦有開庫摘奸之例。爾卽下往。內外庫各樣物種。及記簿所載銀子一一反閱。詳細摘奸。
정조 2년 · 목
義禁府啓言。宣傳官具純。飭勵之下。連四次純不。宣傳官金爔都摠都事金宗煜。訓鍊把摠韓聖儉。僉正邊德淳。武兼宣傳官李漢佐。訓鍊參軍金振聲等。俱無一分。請刑推得情。竝敎以付過放送。
정조 2년 · 목
予曰。昨夜取考政院日記與五禮儀及禮曹謄錄。則笠子一節。實無可據之例。何以則爲好乎。國榮曰。不可不博詢後議定矣。予曰。燕居雖着白笠。視事時白笠。終涉未安矣。國榮曰。然矣。予曰。此等儀節。必有可考處。而大抵我朝文獻不備。雖各司謄錄。實無考見者。良覺寒心。國榮曰。文獻之不備。謄錄之疏漏。未有甚於我國。每當稽禮考事之際。全沒把捉。無憑可考。此誠大可悶切者矣。
정조 2년 · 강
御熙政堂。行晝講。知事鄭尙淳。特進官李在簡。承旨鄭民始。玉堂朴在源林蓍喆。注書鄭東浚。獻納洪周萬。宗臣安川君烓。武臣鄭宅漢。
정조 2년 · 목
講論語○予曰。當親行晝 茶禮。
정조 2년 · 목
敎曰。副提調持加減交濟湯入侍。○予曰。曺允精。大臣旣請仍任。故特許之矣。其治績果何如云耶。國榮曰。臣亦飽聞其聲績矣。其奉公愛民。爲一道之最云矣。予曰。願留之民。來呈備局。故大臣有所請云。其撫愛之政。此可見矣。國榮曰。當此設賑方張之時。若失賢太守。則民之失望。爲如何哉。今此仍任誠好矣。予曰。 璿源殿祭器。預爲經紀。然後可無不及之慮。分付戶判。其令始造可也。國榮曰。今將造成。而器樣大小。未能詳知。自內出見樣以下。然後可以始造矣。予曰。然矣。當以一二器出送。以此樣造成也。
정조 2년 · 강
命前牧使兪彥鉉等蕩滌。
정조 2년 · 목
敎曰。前牧使兪彥鉉。府使鄭存中朴載淵金㲄李周爀。具明遠。郡守黃檄林世載朱重純。縣令李禹鉉。縣監權宜中李顯發。竝蕩滌。
정조 2년 · 강
命前守禦使洪樂性復授前任。
정조 2년 · 목
敎曰。前守禦使洪樂性。復授前任牌招。傳授密符。
정조 2년 · 목
國榮曰。臣以職務之繁多。屢次仰懇。而見今所帶。無非劇務。酬應之際。精神眩亂。臨事而每有錯誤之弊。一二提擧之任。特命許解。千萬伏望。予曰。提擧中。煩劇者何處也。國榮曰。平市以詞訟劇地。最爲煩劇矣。予曰。卿之陳懇屢矣。不可一味持難。當解一劇任矣。○敎曰。知申方以宿衛重務。酬應甚多。陳懇亦已屢矣。所帶提擧中平市提調。此亦劇任。今姑許遞。予曰。姑爲退去。待政望入來。更爲入侍。
정조 2년 · 강
改差水運判官洪一源。
정조 2년 · 목
一源身病呈狀。吏曹啓請改差也。
정조 2년 · 강
御熙政堂。行都政。吏曹判書金鍾秀。參判徐浩修。參議李義翊。兵曹判書李徽之。參判嚴璹。參議李義弼。參知李秉模。
정조 2년 · 목
敎曰。注書出去。吏兵批闕記選入。兵批久勤書入事分付。又敎曰。吏判之政。疏滯可尙。兵判之善用久勤。誠甚可嘉。承旨洪國榮曰。兵判屢經都政。久勤無一遺漏。多以善地差送。恢公之志。誠感歎矣。予曰。然矣。國榮曰。湯濟劑入之乎。予曰。入之。國榮曰。卽聞大司成言。則月講以先自小學始講事。陳疏稟定矣。其間不無掣礙之事。故將欲以大學始講。而旣以陳疏定式之後。有難擅改。一番經稟後擧行云。有下敎。然後可以擧行矣。予曰。事勢似然矣。○吏批以姜五成爲吉州牧使。李敬玉爲金海府使。李陽運爲甲山府使。李在亨爲全州判官。白師誾爲平山府使。朴光廸爲鳳山郡守。李達秀爲礪山府使。呂善德爲綾州牧使。尹守仁爲豐德府使。趙慶進爲漆谷府使。朴晉壽爲加平郡守。李成祜爲安山郡守。鄭存養爲益山郡守。閔養洙爲珍島郡守。元宇鎭爲南海縣令。鄭宇璧爲橫城縣監。金履容爲陽川縣令。南紀溟爲積城縣監。宋約欽爲鎭安縣監。李德鉉爲公州判官。兪彥鉉爲尙州牧使。鄭存中爲南原府使。李尙訥爲咸平縣監。成雲柱爲淸道郡守。李仁林爲金山郡守。田泰祥爲龍仁縣令。韓聖養爲嘉山郡守。洪樂舜爲盈德縣令。申韺爲恩津縣監。李宅源爲三登縣令。李喜復爲河陽縣監。鄭喆淳爲井邑縣監。金致五爲居昌府使。曺潤根爲郭山郡守。全性天爲陽德縣監。沈國賢爲保寧縣監。吳濬根爲淸安縣監。林重遠爲昌平縣令[監:I-POSITION]。李普中爲水運判官。鄭亮采爲尼城縣監。李泰亨爲谷城縣監。趙思忠爲豐基郡守。朴明煥爲求禮縣監。金宗煜爲利城縣監。沈銈爲燕岐縣監。金省身爲長連[縣監:I-POSITION]。吳泰彥爲長鬐縣監。呂善泰爲寶城郡守。沈公藝爲英陽縣監。金處漢爲定平府使。李殷正爲咸陽郡守。○敎曰。光陽旣是殘邑。且況數遞之縣。別擇擬入事。注書出去分付。○因至价川郡守望筒。敎曰。別軍職數少。而旣有承傳者。故久勤初不望報。今又具埱擬外任之望。然則別軍職。將復爲四人。無以備員。价川郡守改望以入。又敎曰。許多武弁中。必有可以善治者。而以未經一縣之具綜。又爲擬入。誠極寒心。此望出給。更爲擬入事分付。○以鄭駿采爲光陽縣監。韓光會爲判敦寧。鄭弘淳爲知春秋。李徽之爲同成均。徐浩修爲同經筵。宋文載爲同敦寧。李彬爲价川郡守。宋守淵爲 徽陵參奉。任焴爲 肇慶廟參奉。崔興遠[源:I-PERSON]爲 景慕宮守奉官。守淵以下。初仕也。○兵批金熤[煜:I-PERSON]爲副摠管。李國賢爲訓鍊都正。李亨默爲西原營將。權璹爲大邱營將。李延喆爲咸鏡中軍。成玉爲南虞候。亨默以下新資也。具善復爲知訓鍊。李東植爲白翎僉使。徐宅修吳鐸柳瑞文金慶喆爲部將。尹洽金昌胤金益魯金震[振:I-PERSON]郁韓光載爲守門將。宅修以下。初仕也。○敎曰。守令察訪邊將。皆令明日待令。
정조 2년 · 강
命賢關月講。以大學首講磨鍊。
정조 2년 · 목
敎曰。今聞筵臣所奏。賢關月講。大司成所謂先以小學云者。不無掣礙。以大學首講事。分付大司成。節目磨鍊時。依此擧行。
정조 2년 · 목
予曰。今日次對。以祥後服色事將欲下詢。而其在從厚之義。服素似無妨。但 陵幸時服。多有掣礙處。是可悶也。國榮曰。旣有 先朝已行之例。則不可以素服磨鍊。今日下詢後。決定好矣。予曰。 璿源殿第一 室移還安日子。其間幾何。則可無窘速事乎。國榮曰。七八日則足可訖役矣。
정조 2년 · 강
禮曹參判鄭昌聖。上疏請大祥後變除儀節。博詢大臣諸臣。賜批。
정조 2년 · 목
疏略曰。大祥時變除儀註。臣有所疑焉。蓋行祀之日。殿下旣御翼善冠黲袍烏屛帶矣。註曰。笠則仍用白笠。此雖因循俗制。非據古禮。而論以從厚之道。猶可記也。至於幸行行幸之際。輦輿之餙。陪從之服。皆從古制。聖上獨御純素。則儀文有斑駁之嫌。群下從上之義。未知於禮果何如也。視事之服。亦以翼善黲袍酌定。而賓對引接。多以便服。則上下制度。不免於徑庭。此等儀節。實有窒礙。而不可不及時議定者。且國俗居喪。自有所着。過祥之後。始用白笠。尙有殺節之可言。聖朝燕御之服。自初至祥。只此一笠。則祥後仍御。殊欠漸吉之議儀。固已可疑。臣取考流來謄錄。則祥後白笠。本非國典。該曹傍照於齊衰練後之制。遂成古規。之其能允合於禮意。亦未可知。伏願亟詢大臣。諸臣博考典禮。務歸得當焉。批以已諭於大臣矣。
정조 2년 · 강
禮曹以 璿源殿第二 室營建吉日。更爲推擇啓。
정조 2년 · 목
第一 室移安。來二月初九日卯時。還安同月十七日辰時。始役開基。同月初九日午時。定礎同月初十日卯時。立柱上樑同日巳時。
정조 2년 · 강
行次對于熙政堂。仍見謝恩守令。
정조 2년 · 목
尙喆曰。得見禮曹參判鄭昌聖疏本。則以大祥後服事。有所陳達矣。此是考例稟定事。而旣有 先朝已行之例。依此磨鍊好矣。予曰。予亦考見日記。則果有已行之例。而禮堂有此陳稟。伊時似未及詳載於該曹謄錄矣。尙喆曰。該曹謄錄。則果無可據之例云矣。親喪固所自盡。且在從厚之義。禫前素色。禮亦無妨。而果如禮堂所陳。 陵幸時實多窒礙之端矣。命善曰。 陵幸時。則黑笠黲袍。旣有已行之例。今無更商者矣。尙喆曰。臣考見大祥特變除儀註。則行祀日。殿下旣御翼善冠黲袍烏犀帶矣。註曰。笠則仍用白笠云者。殊非古禮。且 陵幸時則旣有已禮。別無更爲稟定者矣。予謂尙喆曰。今番都政允合物議云乎。尙喆曰。物議則未及聞之。而見其政眼。則可謂至公矣。予曰。留待守令等進前。尙喆曰。居昌自是嶺底弊邑。宜付熟手。新除府使金致五。豈無他可試之邑乎。請今姑改差。依爲之。予曰。居昌聞是弊邑云。而雖不可以貌取人。宜送剛明之人。以爲振刷之地爲好矣。敎曰。居昌府使金致五改差。尙喆曰。礪山府使李達秀。旣經本道兵使。論以近例。勢難赴任。請今姑改差。依爲之。敎曰。今聞大臣所奏。旣經本道兵使云。礪山府使李達秀改差。至珍島郡守閔養洙。予曰。珍島聞是海中弊邑。宜付熟手。此人果何如。志恒曰。臣待罪秋判時。此人爲秋郞。甚爲勤實矣。尙喆曰。珍島以海中難治之邑。宜付熟手。新郡守閔養洙。旣是初除。今姑改差。其代請毋論文武。各別擇送之意。分付銓曹。予曰。珍島自是海中弊邑。故以爲此人如何於此邑。更聞諸宰所奏。於秋郞頗稱職云。仍爲落職。有非綜核之道。寶城雖云弊邑。與珍島有間。令銓曹移擬。至白宗爀。予下詢職姓名。宗爀不爲起伏趍蹌。承旨鄭民始請推。予敎靑巖察訪白宗爀拿處。予謂尙喆曰。草草引見。不能盡知其人之如何。而卿奏改差諸人。似難付之於弊局。而或積久仕。或有年老。雖不强責。情則可矜矣。尙喆曰。難知者人也。而俄者改差諸人。則實難畀以字牧之任矣。
정조 2년 · 강
命統營三南兵營。關北守禦營廵操停止。
정조 2년 · 목
領議政金尙喆啓言。統制使李昌運。以爲今春三南合操設行當否。請令廟堂稟旨分付矣。三南春操。旣皆姑停。毋論合操與水各操。請一竝停止之意分付。又啓言全羅兵使柳爀。以爲今春廵操及營城將廵點。依例擧行事。請令廟堂稟旨分付矣。湖南雖免設賑。聞甚其民事亦難行操云。春操竝廵點請姑停。待秋擧行。又啓言公忠兵使李鼎炳。以爲今春習操與各鎭營將廵點等事。請令廟堂稟旨分付矣。本道災邑最多。今方設賑。此特行操。民事可悶。請竝廵點姑停。待秋擧行。又啓言咸鏡監司趙㻐。以爲本營獨鎭。軍兵合操。纔經大賑。軍民未蘇。裹糧赴操。實爲切悶。姑許停止。輪操四年之間。一不擧行。依定式設行事。請令廟堂稟旨分付矣。北路民事。道臣狀論旣如此。合操姑停。輪操擧行。而因此有所可達者矣。南兵營春操。向以設行之意。稟定行會。而今欲待新兵使到任而設行。則漸値農作之時。事勢不可不念。請春操姑停。待秋擧行。又啓言守禦使洪樂性。以爲今春合操。旣已停止。廵點何以爲之。請令廟堂稟旨分付矣。每當停操之時。廵點亦不得行。請一體姑停之意分付。又啓言慶尙兵使李長爀。以爲今春習操及營將節制使廵點擧行事。請令廟堂稟旨分付矣。本道多設賑之邑。故左兵營春操。旣令停止。右兵營亦不可異同。請竝廵點一體姑停。待秋擧行。竝從之。
정조 2년 · 강
詣 璿源殿展拜。
정조 2년 · 목
自內行禮。設詣 殿內奉審訖。予曰。日前奉審時。第二 室唐家屛風等。制度尺量。未及出見樣矣。卿等與別看役詳細看審。尙喆等看審訖。予還詣養志堂。予曰。內唐家。一依第一 室見樣爲之。而床卓及祭器。亦取樣於第一 室爲之好矣。允鈺曰。唐家則旣出見樣。而至於祭器。則亦出見樣。然後可以及期造成矣。予曰祭器見樣。則當自內下之。取見出樣。而從速造成也。
정조 2년 · 목
敎曰。副提調持加減交濟湯入侍。○國榮曰。聞開城留守兪彥鎬。爲續明義錄撰修事上來矣。今已訖役。而聞本都多有所看事。分付下送似好矣。予曰。從速下送事分付。國榮曰。閔養洙寶城移除之敎。實是聖德事矣。予曰。觀其貌樣。實不合於字牧之任。而聞其秋郞時稱職。欲爲激勵之道。特命移除。果能稱當否也。國榮曰。觀其爲人。則頗淳謹。如此之人。安知不善治乎。予曰。今日改差守令。非但爲人之不似。多有年老。者如此昏耗之人。安得臨民乎。銓曹之當初差出。殊甚不察矣。國榮曰。許多守令差出之際。或不無雜錯之事矣。予曰。旣出圖式。而器皿大小。亦已詳定。祭器自明日造成。國榮曰。今日戶判旣承下敎。故今將擧行矣。予曰。聞戶判言則天銀乃是高品。而戶曹所在。名以天銀。鉛鐵交雜云。然否。國榮曰。戶曹所在銀子。雖曰天銀。皆是黃銀之類。若銷出一兩。則折半欠縮云矣。予曰。此是封不動之物。而何如是乎。國榮曰。當初封不動時。有天地玄黃之別。而中間錯雜之事。實未可知矣。予曰。此全是下輩幻弄。而官員不察之致也。國榮曰。不無此等之弊矣。予曰。初九日移 安。十七日還 安。則其間工役。可無窘速之事乎。國榮曰。其間日子。雖云促迫治材雕刻等事。若預爲措備。則十七日前。必無窘急之慮矣。
정조 2년 · 강
有政。吏曹參判徐浩修進。
정조 2년 · 목
以李達秀爲居昌府使。柳文植爲礪山府使。李鼎勳爲珍島郡守。閔養洙爲寶城郡守。
정조 2년 · 목
予曰。朝於賓對。以大祥後服色事。已就議於大臣。而其在從厚之道。禫前素服。於禮無妨。而但 陵幸時。則服色甚難處矣。 陵幸時黑笠黲袍。旣有已行之禮。則雖不載於該曹謄錄。依此爲之似好矣。民始曰。臣亦考見日記。則 先朝亦以此事有詢問之擧。仍爲定行。今亦依此爲之宜矣。予曰。今日守令入侍。或因大臣所奏。有改差之命。而至如居山察訪柳漢秀。聞渠有九十老母云。情亦可矜矣。民始曰。郵官雖守令有異。而年老疲癃。實難强責矣。
정조 2년 · 강
放犯夜人白時漢。
정조 2년 · 목
義禁府啓言。內官白時漢犯夜。因廵廳啓辭拿囚矣。隨更數決杖放送。而今年八十五云。何以爲之。敎以付過放送。
정조 2년 · 목
國榮曰。祭器自今將爲始造。而莫重祭器。戶判時時看審。然後可以董飭精造。而戶判以藥院提調。不得出去。臣意則祭器有所重。闕內空閒處設冶所。以便戶判之監董似好。故仰達矣。予曰。予欲下敎而未果矣。卿言甚好。隆孝門外空閒地。設冶造成事分付。國榮曰。戶判雖監董。不可無郞廳。戶郞一員。使之入來看役乎。予曰。依爲之。
정조 2년 · 강
召見謝恩守令于誠正閣。
정조 2년 · 목
敎曰。副提調持加減交濟湯入侍。○予曰。予每欲於資始門墻內。構一小亭。以爲暇豫之所。而猶慮其工費。雖是不貲之物。常存露臺之戒。至今不成。書所云峻宇雕墻。未或不亡之訓。庶幾免否。國榮曰。伏承下敎。實不勝欽仰。而靡不有初。鮮克有終。詩經至戒。一心操舍。天壤或易。旣善其始必圖其終。則軼三登五之治。可以想望矣。伏惟此心而益加勉勵焉。予曰。所陳好矣。而易放難守者。惟此一心。安保其永久如一乎。國榮曰。專在於本源上工夫。久久成習。則自無放失之慮矣。予曰。祭器所入銀子。當爲幾兩云乎。國榮曰。俄與戶判相議。當入二千餘兩云矣。予曰。所入之數。何其夥然也。國榮曰。銀子品劣。故融液之際。多有滓欠。故如是云矣。予曰。反庫時。留守眼同爲之乎。國榮曰。臣未能的知。而御史當與留守同爲反閱矣。予曰。內庫若非中使。則不敢開庫。而惟繡衣。則雖內庫亦開視。故今番則不遣中使。而令御史開庫反閱矣。國榮曰。御史旣是奉命。則雖內庫。有何所妨乎。
정조 2년 · 목
予曰。三月後服色。旣無拘礙。當爲謁 陵。而一日內。諸 陵展拜後回還。日力似窘急矣。國榮曰。五陵展拜。一日回還。甚爲窘急矣。予曰。 健元陵元陵。當行酌獻禮。尤當遲滯矣。國榮曰。然矣。
정조 2년 · 강
御熙政堂。行晝講。特進官黃景源。同知事鄭光漢。承旨李鎭衡。玉堂鄭宇淳。安聖彬。注書鄭東浚。司諫洪彥喆。持平李思祚。
정조 2년 · 목
敎曰。副提調持加減交濟湯入侍。○國榮曰。 王大妃殿進御湯劑。議定事下敎矣。有何靡寧之候乎。予曰。別無大段症候。而每有嘔氣。水刺不得善進。且當換節之時。氣候時時不平之漸。調理安胃之劑。不可不及時進御。卿出去後與諸醫議定。當進湯劑可也。國榮曰。當此換節之時。恐有宿症候復發之慮及此之時。調理之劑。甚爲穩當。當與諸醫議定後仰奏矣。予曰。 王大妃殿進御湯劑議定乎。國榮曰。臣與御醫詳議。則皆以爲當此換節之時。胃氣漸弱。故有嘔氣之發。安胃補元後。可以調下食飮。導順氣候。前日進御蔘木散。更爲進御。爲穩當云矣。
정조 2년 · 강
王大妃殿進御蔘木散五貼。命自今日製入。榻敎也
정조 2년 · 목
予曰。辭朝守令之不得留城內。自是古例。而近來則雖因飭敎。除拜後卽爲辭朝。留許多日。非但曠官之爲悶。夫馬之久滯。亦爲大弊。此豈催促下送之意乎。不可不一番嚴飭矣。國榮曰。下直守令之留滯城內。亦是謬習。可當一次申飭矣。予曰。領相時時入來監董乎。國榮曰。近以感病。不得頻頻入來矣。
정조 2년 · 강
命新除守令竝明日辭朝。
정조 2년 · 목
敎曰。貶罷守令之許久曠官。已甚可悶。夫馬留滯。弊亦不些。新除守令。一竝明日辭朝。催促下送。辭朝守令之不得留在城內。古例然也。免近以來。紀綱解弛。辭朝而在城內。作一謬例。往雖不可論。來猶可矯。此後自吏曹另加察飭。俾無襲謬之弊。
정조 2년 · 강
大提學徐命膺上疏乞遞。賜批。
정조 2년 · 목
疏略曰。臣於見職有不可冒之義焉。有必可遞之情焉。蓋臣初因 璿源跋文之體重。不得不黽勉一出。畢竟臺評峻發。聲罪狼藉。臣所謂不可冒之義者此也。今兹所叨。凡其掌詞命。知貢擧振文風等事。有國要任。莫京於此。臣所謂必可遞之情者此也。伏況正元 閟宮。親獻祭文。卽是臣子效誠處。而以臣踪地。趍承無路。今始略入文字。仰請譴何。乞遞臣文衡之任。批以卿以宿硏趼。豈庸辭爲。議上徽號。大禮也。何可以卿不出而愆時乎。卿其勿辭。卽速行公。
정조 2년 · 강
御熙政堂行晝講。召見淸安縣監吳濬根。知事洪樂性。特進官徐浩修。承旨李敬養。玉堂鄭宇淳南鶴聞。注書鄭東浚。持平宋銓。獻納洪周萬。宗臣廣陵君烻。武臣副護軍吳載衡。
정조 2년 · 목
講論語○予曰。守令進前。濬根進伏。予曰。近來民弊。邑邑同然。下去後懋力恤民。
정조 2년 · 강
命吏判金鍾秀。兵判李徽之牌招出仕。
정조 2년 · 목
敎曰。雖於尋常官職。不可備例而循俗。況玆兩銓重任乎。銓家經一大政。認爲瓜期。已是不當底語。又若推緘滿囊。銓官之所不免。至於今番。予曰公。大臣亦曰公。以何所執。欲爲祈免乎。三度加由。亦近應文。吏曹判書金鍾秀。兵曹判書李徽之。竝卽牌招出仕。
정조 2년 · 강
命臺諫。有闕政官牌招開政。
정조 2년 · 목
敎曰。副提調持加減交濟湯入侍。○予曰。卽見學儒之疏。則請以尹志述配享四賢祠。極爲忘率。當初志述之疏。予嘗不快於心矣。 先王朝處分後。旋卽贈職入享。雖出於 盛德事。配享則其時諸臣。以太涉過當。陳奏還黜。則到今復提陳請。極涉不可。而況黜享時。以勿爲更配之意。作爲 受敎。以板揭之。則尤何敢更議此事乎。良覺駭然。國榮曰。 先王朝處分旣至當。而且有 受敎。則豈敢遽然陳請乎。予曰。儒生輩。或未諳 受敎而然耶。國榮曰。後塵儒生之未聞 受敎。無或怪矣。予曰。吏兵判之一味違牌。何故而然也。國榮曰。一經大政。旋卽呈遞。已成謬例。故廉隅所在。似不敢遽然承牌矣。予曰。俄者傳敎已言之。而銓家之大政後認爲瓜期。實無意義。此予之素訝歎者也。且今番都政。物議皆以爲公。則有何所嫌。而期於必遞乎。飭敎之下。又不出仕。誠極未安。國榮曰。飭敎旣如是縷縷。似不敢一向辭遜矣。
정조 2년 · 목
予曰。卽見吏判箚。所陳不無意見矣。國榮曰封園之制。但止於 大王私親。則吏判所言。誠有理矣。予曰。所係莫重。當博詢後商定矣。國榮曰。此等大事。不可以一人之。言決之廣詢庭僚。務歸得當好矣。予曰。留滯守令。昨已嚴飭。此後無襲謬之弊乎。國榮曰。旣有飭敎。則爲守令者。焉敢一刻留滯乎。予曰。今日將爲內試射。自前內試射時。元無承旨入侍之事。而卿則方帶將任。與左承旨來待於靑陽門。
정조 2년 · 강
召見下直及謝恩守令于誠正閣。
정조 2년 · 목
予曰。日前入侍時。已皆召見。故職名及履歷。不爲更詢。而今番都政。多出守令。而百里民憂。皆付於爾等。故每於下直之時。手書爾等姓名於壁上。以觀來頭之勤慢。如有治績則自可知矣。如有不法則亦自有國法。必誠心治民。毋負此申申面諭之意也。宣諭訖。予曰。曠官想已多日。且夫馬亦必上來。似不無留滯之弊。爾等速爲赴任。
정조 2년 · 강
遞承旨朴盛源。以李秉模代之。中批也。
정조 2년 · 목
因承旨朴盛源變通啓辭。敎曰。許遞。又敎曰。承旨有闕代。兵曹參知李秉模除授。牌招入侍。
정조 2년 · 강
御春塘臺。行內三廳及武藝廳試射。
정조 2년 · 목
自內詣春塘臺。陞座官行禮訖。予曰。承傳色之三請不出。則政院例有請推之擧規。而不此之爲。連請不出止。何故然也。承旨鄭民始曰。該房未諳規例。故不得趁卽請推矣。予曰。今日當射騎蒭。而馬路泥濘。何以爲之乎。洪國榮曰。泥路似不得放馬矣。予曰。騎蒭則後日入射好矣。仍敎射員呼名。立二貫革。射柳葉箭。別軍職宣傳官內乘。次第應射。國榮曰。柳葉箭。當射幾廵乎。予曰。內試射。前例十廵矣。射員畢射。予曰。誰爲壯元。國榮曰。具純林世載。壯元比較矣。予曰。當以片箭比較。武藝別監入射。國榮曰。武藝別監當射幾廵乎。予曰。柳片各一廵射之。別監射畢。敎具純林世載比軗。予曰。片箭旣皆不中。以柳葉箭比較也。別軍職林世載。三廳居首。豹皮一令。比較柳葉箭二中弓箭。之次具純虎皮一令。比較一中長弓一張。之次具埱中鹿皮一令。金命峻十五分弓矢。李東憲等五員十分以上各弓箭。李曄等十員五分以上各帿弓一張。王漢禎四分長弓一張賜給。○武藝別監柳葉箭。金鼎九等二人。貫一中邊一中各弓矢。朴枝萬邊二中弓箭。朴仁浹貫一中帿弓一張。吳興亮等七人邊一中各長弓一張賜給。仍還內。
정조 2년 · 목
國榮曰。湯劑待令於閤外。入之乎。予曰。今已夜深。將欲進水剌。今日則置之。國榮曰。吏判箚辭。關係至重。此不可遲延。從速收議好矣。予曰。賜批後當卽收議矣。
정조 2년 · 강
命遣吏郞。摘奸諸執事淸齋。
정조 2년 · 목
太廟春享。在明日也。
정조 2년 · 강
命明日先詣 景慕宮展拜。還宮。仍詣慶煕宮。展拜泰寧殿延福殿毓祥宮義烈宮。
정조 2년 · 목
敎曰。明日 景慕宮展拜。當於 延福殿展拜後爲之。而明日卽 太廟大享受香日也。今不可展謁。則橫過 廟門。甚爲未安。此 敎每嘗承聆於先朝者。明日自弘化門先詣 景慕宮展拜。還宮。又自敦化門詣慶煕宮。展拜 泰寧殿。次詣 延福殿。次詣 毓祥宮。次詣 義烈宮。以此禮房知悉擧行。
정조 2년 · 강
命闕外動駕時攔後。依闕內例擧行。經宿處。毋論
정조 2년 · 강
陵墓洞口及闕內。一體定式施行。
정조 2년 · 목
敎曰。姑未定式。故每多苟艱。此後闕內動駕。自當依例擧行。至於闕外動駕。紅馬木內攔後。依闕內擧動例擧行定式事。分付兵曹。慶煕宮馬木內。與時御所及經宿時有異。不必爲之。此後如有經宿之處。則毋論 陵墓洞口及闕內。一體攔後事。亦爲定式施行。
정조 2년 · 강
命摠戎使李漢膺代領御將。
정조 2년 · 목
政院以御將具善復身病猝重。無參陳之勢啓稟。敎以摠戎使代領。
정조 2년 · 강
江原監司李亨逵疏辭新除藩任。賜例批。
정조 2년 · 강
命江原監司李亨逵催促辭朝。
정조 2년 · 목
敎曰。東邑民事方殷。疏批旣下。江原監司李亨逵。催促辭朝。
정조 2년 · 강
詣春塘臺。犒饋內廵軍兵。
정조 2년 · 목
自內詣春塘臺陞座訖。予命犒饋。仍命宣傳官曰。犒饋之時。必多雜亂之弊。爾等下去。各別申飭。而一一詳審。使之均及。予謂宿衛大將洪國榮曰。今當歲初。日寒如此。軍卒皆無病乎。勞問。國榮曰。俄已勞問則皆無病云矣。敎曰。宣傳官傳命之際。甚多做錯。一幷記過。○予曰。自創內廵之後。軍卒之勞苦。有倍常時。且其中軍卒半是鄕軍。離家久直。凍餒必至。又當歲時。故特命犒饋。少可爲慰悅之道乎。國榮曰。渠輩之勞苦。亦倍常時。而今此犒饋。寔出格外。渠輩想必感激矣。敎曰。今日卽慰悅軍兵之日也。俄者記過人員幷蕩滌。○犒饋異。還內。
정조 2년 · 강
三司合啓。請諸罪人亟施遠竄。賜批不允。執義李亨元。司諫鄭宇淳。持平李思祚。宋銓。獻納朴在源。校理朴祐源。副校理沈有鎭。正言安廷玹。修撰安聖彬。林蓍喆。副修撰南鶴聞。
정조 2년 · 목
合啓以自首相韓翼謩。徒畏麟賊之氣熖。不體上敎。徒事彌縫。論其負犯則向爲近地移配。已失太寬。況以全釋乎。請還寢遠竄罪人韓翼謩勿施之命。仍施遠竄之典。又啓以爲金相福趍勢射利之跡。世有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。直與麟謙恒簡輩腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢鴟張。兇謀益肆者。皆相福之所贊助。而再昨冬相臣疏出之後。荐棘罪人宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢。而相福之包藏禍心。昭然難掩。日前傳敎中焦燥懍然之敎。殆臣子之所不忍聞者也。相福之爲逆黨。而護之釀之。使殿下至於此境者。已是相福極罪也斷案也。而終得幸免乎。若雲賊之妖惡。亦出於相福之釀成。以雲招中疏草一本。送于領府事云云。其爛熳和應。的然可知。諸賊孥戮之典。不得快施。神人之憤。已無可言。況相福與此三賊。兇謀秘計。無不參涉。則移配近地。已失太寬。連請遠竄。猶是輕典。而乍允旋收。只施放歸之典。請放歸田里罪人金相福。爲先施以極邊遠竄。不允。
정조 2년 · 강
遣承旨。詣 宗廟景慕宮奉審摘奸。